Pokiston janubida 74 ta jinoiy ish bo‘yicha qidirilayotgan jinoyatchi va uning ikki yordamchisi yo‘q qilindi

Pokiston ichki ishlar vazirligi maxsus bo‘linmasi jangchilari 2-fevral, payshanba kuni janubiy Sind viloyatining eng ko‘p qidirilgan jinoyatchilaridan biri Nur Muhammadni yo‘q qilishga erishdi. Bu haqda “TASS” xabar bermoqda. 

Dawn nashriga ko‘ra, jinoyatchi viloyat poytaxti Karachi yaqinidagi Liyari shahridagi tumanlardan birida o‘tkazilgan maxsus operatsiya chog‘ida yo‘q qilindi. Qo‘lga olishga urinish chog‘ida Nur Muhammad va uning sheriklari huquq-tartibot xodimlariga qarata o‘q uzdi va granatalar uloqtirdi. Yarim soat davom etgan otishma davomida jinoyatchi va uning ikki nafar yordamchisi o‘ldirildi.
Nur Muhammad guruhi politsiyachilar va tinch aholiga nisbatan uyushtirilgan qator hujumlar tashkilotchisi bo‘lgan, uning o‘zi esa bir yo‘la 74 ta jinoiy ish bo‘yicha qidirilayotgandi. Hukumat tomonidan uning qo‘lga olinishida berilgan yordam uchun bundan 5 yil avval 3 million Pokiston rupiysi (30 ming dollar) miqdorida mukofot belgilangandi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.